*Likumprojekts*

**Grozījumi Zemesgrāmatu likumā**

Izdarīt Zemesgrāmatu likumā (Latvijas Republikas Augstākās Padomes un Valdības Ziņotājs, 1993, 14./15. nr.; Latvijas Republikas Saeimas un Ministru Kabineta Ziņotājs, 1997, 5. nr.; 1998, 23. nr.; 1999, 23. nr.; 2003, 9. nr.; 2004, 10. nr.; 2006, 6., 14. nr.; 2009, 10. nr.; Latvijas Vēstnesis, 2010, 206. nr.; 2011, 93. nr.; 2013, 188. nr.; 2014, 216., 228. nr.; 2016, 31. nr.) šādus grozījumus:

1. Papildināt likuma trešo nodaļu ar trešo apakšnodaļu šādā redakcijā:

**“TREŠĀ APAKŠNODAĻA**

**APBŪVES TIESĪBAS IERAKSTĪŠANA**

 **55.1** Zemes nekustamo īpašumu apgrūtinot ar apbūves tiesību:

 1) vienlaikus apbūves tiesības ierakstīšanai zemesgrāmatā atklāj atsevišķu apbūves tiesības nodalījumu. Nodalījuma zemesgrāmatas numurā secīgi norāda zemes nekustamā īpašuma nodalījuma numuru, apbūves tiesības saīsināto apzīmējumu “AT” un kārtas numuru;

 2) zemes nekustamā īpašuma nodalījuma trešās daļas pirmajā iedaļā izdara atzīmi par apbūves tiesības nodalījuma atvēršanu, tā zemesgrāmatas numuru un apbūves tiesīgo.

 Mainoties apbūves tiesīgajam, zemes nekustamā īpašuma nodalījumā izdarāmi grozījumi par apbūves tiesīgo.

 **55.2**Apbūves tiesības nodalījumu ved saskaņā ar šā likuma noteikumiem, ievērojot šādus īpašus nosacījumus:

 1) apbūves tiesības nodalījuma pirmās daļas pirmajā iedaļā norāda:

a) vārdus “apbūves tiesība” un apbūves tiesības termiņu,

b) zemes gabala, uz kuru attiecas apbūves tiesība, kadastra apzīmējumu un platību,

c) ēku (būvi), kas celta uz apbūves tiesības pamata, kā apbūves tiesības būtisku daļu, un tās kadastra apzīmējumu,

d) atzīmes veidā apgrūtinātā zemes nekustamā īpašuma īpašnieku;

 2) mainoties apgrūtinātā zemes nekustamā īpašuma īpašniekam, apbūves tiesības nodalījumā izdarāmi grozījumi par zemes nekustamā īpašuma īpašnieku.

**55.3**Izbeidzoties apbūves tiesībai (Civillikuma 1129.9panta pirmā daļa), uz tās pamata celto ēku (būvi) pievieno nodalījumam, kurā ierakstīts ar apbūves tiesību saistītais zemes gabals, un slēdz apbūves tiesības nodalījumu.

 Ja apbūves tiesība izbeidzas ar termiņa notecējumu (Civillikuma 1129.7panta pirmā daļa), tad zemesgrāmatu nodaļas tiesnesis lēmumu par apbūves tiesības izbeigšanu pieņem, pamatojoties uz ieinteresētās personas lūgumu, kas izteikts pie apbūves tiesības ierakstīšanas zemesgrāmatā, ne vēlāk kā vienas darba dienas laikā pēc apbūves tiesības termiņa notecējuma”.

2. Papildināt 62. pantu ar ceturto daļu šādā redakcijā:

 “Ierakstot zemesgrāmatā apbūves tiesību uz zemes gabala reālu neatdalītu daļu, kuras robežu plāns nav reģistrēts Kadastra informācijas sistēmā, informāciju par minētās zemes gabala daļas reģistrāciju Kadastra informācijas sistēmā zemesgrāmatu nodaļa iegūst no Kadastra informācijas sistēmas.”

3. Papildināt 135. pantu ar 4. punktu šādā redakcijā:

“4) Valsts zemes dienestam un pašvaldībām – par katru apbūves tiesības ierakstīšanas, pārejas un dzēšanas gadījumu.”

Likums stājas spēkā 2017. gada 1. janvārī.

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

24.05.2016. 10:34

404

S.Rāgs

67036974, Sandris.Rags@tm.gov.lv